Curtius Latte
Curtius Latte Res apud Vicidata repertae: Nativitas: 1891; Königsberg Obitus: 1964; Tutzing Patria: Germania Memoria Sepultura: Neuer Friedhof Tutzing Curtius seu Kurt Latte Regiomontanus, qui anno 1891 die 9 mensis Martii natus obiit Tutzingi anno 1964 die 18 mensis Iunii, philologus Germanus erat. Medici filius, in universitatibus Regiomontana Bonnensi Berolinensi eruditus, cum anno 1913 Regiomonti dissertatione de saltationibus sacris Graecorum veterum edita ad gradum doctoris philosophiae promotus esset, Hesychium Alexandrinum edere coepit. Post bellum per totum orbem terrarum gestum Trabes stipendia emeritus anno 1920 in universitate Monasteriana opere de legibus sacris Graecorum conscripto sese habilitavit. Qui ab anno 1923 Gryphiswaldiae, ab anno 1926 Basileae, ab anno 1931 Eduardo Fraenkel inde Friburgum profecto Goettingae litteras professus est humaniores. Anno autem 1935 Iudaea gente natus officio depulsus est. Qui cum anno 1937 Sicago, ubi hospes docuerat, in Germaniam revertisset, primum Brunone Snell fovente Hamburgi, tum Dusseldorpi, denique a Conrado Ziegler avectus Osterodae in oppido ad Harthicos montes sito dominatum Hitlerianorum toleravit, donec superstes anno 1945 in cathedram Goettingensem restitutus est. Latte anno 1947 ab academia scientiarum Germanica Berolinensi collega correspondens factus ab anno 1949 ad annum 1956 et praeses vicariusve academiae scientiarum Goettingensi et praeses societati Mommsenianae praefuit. Anno denique 1957 senex emeritus Tutzingium profectus est, ubi anno 1964 mortem obiit. Erat autem vir doctissimus Hesychii editi laude ornatus.